**Er du en naturglad tovholder – så har vi brug for dig!**

**Elsker du naturen og vil du bruge tid sammen med en gruppe naturentusiaster? Så er det dig, vi mangler i vores lille team af tovholdere. To gange i måneden arrangerer vi shelterture ude i skoven med bålmad og samvær for en gruppe mennesker med psykisk sårbarhed.**

I SIND Fredericia søger vi tovholdere, der i samarbejde med den lokale bestyrelse vil hjælpe med at fortsætte vores dejlige shelterture i naturen. Vi er allerede godt i gang, og du vil få mulighed for at prøve aktiviteten af, inden du selv skal køre den i samarbejde med teamet. Sammen arbejder vi for at give mennesker med psykisk sårbarhed et mere aktivt liv omkring fællesskaber i naturen.

**Hvem er du?**

Du er glad for at være i naturen og kan begå dig i den. Måske kender du til naturmeditation, eller hvordan man bygger et godt bål. Du kan lide at møde mennesker med forskellige baggrunde. Du har forståelse for, hvordan du understøtter et fællesskab. Det er vigtigt, at alle deltagere får mulighed for at blive inddraget i aktiviteterne og får indflydelse på indholdet, så du skal være lydhør og fleksibel i forhold til deres ønsker og behov. Du er stabil, ansvarsfuld og har mulighed for at byde ind med din frivillige hjælp 1-2 gange i måneden af tre timer. Derudover deltager du i tovholdergruppens interne koordinering efter behov. Du har interesse i at arbejde med psykisk sårbare mennesker, og måske har du selv bruger- eller pårørendeerfaringer.

**Dine opgaver som frivillig tovholder:**

* Annoncere shelterturene og oprette facebookbegivenheder med tilmelding
* Planlægge shelterturene sammen med tovholdergruppen – I Indgår i et fast rul, hvor I skiftevis afholder shelterturene hver anden uge
* Rekruttering af nye deltagere og fastholdelse af nuværende deltagere
* Indkøb af ingredienser til bålmad (du får refusion)
* Medbringe udstyr til turene efter behov
* Tage ansvar for at turene bliver afviklet på en sikker og inkluderende måde

**Som frivillig i SIND får du meget igen – bl.a.:**

* Du bliver en del af en tovholdergruppe, som brænder for sagen, kender målgruppen og lokalområdet
* Oplæring: Vores lokalkonsulent kan hjælpe dig godt i gang
* Erfaring med organisering og ledelse af frivilligt arbejde
* Mulighed for at bruge dine kompetencer og livserfaring eller få noget på CV’et – vi skriver gerne en anbefaling til dig
* Du kan deltage gratis i SINDs kurser og konference for frivillige

**Vi glæder os til at høre fra dig!!!**

**Kontakt**:
**Mail:**
**Tlf.:**